Viešvilės herbas

Viešvilės herbas – pagrindinis Viešvilės miestelio ir Viešvilės seniūnijos (Jurbarko rajono savivaldybė) heraldinis atributas.

 Aprašas 

Sidabriniame lauke raudona fantastinė būtybė su žirgo priekine dalimi plevėsuojančiais karčiais ir žuvies užpakaline, uodega palenkta žemyn.

 Simbolika 

Svarstant galimus Viešvilės herbo motyvus nekilo abejonių, kad herbo simbolis turėtų būti susijęs su gamta. Viešviliečių bendruomenės atstovai, remdamiesi Viešvilėje atliktos apklausos rezultatais, nusprendė, kad tai turėtų būti gyvūnas. Iš septynių dailininko Rolando Rimkūno Lietuvos heraldikos komisijai pateiktų Viešvilės herbo variantų buvo pasirinkti du: ūdra su žuvimi nasruose ir fantastinė būtybė – žirgo ir žuvies junginys. Po diskusijų nutarta herbe vaizduoti būtent pastarąją, nes ji geriausiai atspindi miestelio istoriją ir dabartį, vietą prie sausumos ir vandens kelių. 
 Žirgas yra ne tik vienas populiariausių lietuvių naminių gyvulių, apdainuotas tautosakoje kaip sunkių ūkio darbų atlikėjas, jaunikaičio ir kario bendražygis, bet ir nuo seno žinomas kaip susisiekimo priemonė sausumos keliais. 
 Žuvis rodo Viešvilės geografinę padėtį prie vandens telkinių, jų faunos turtingumą, tenykščių žmonių verslus, susijusius su vandeniu. 
 Sidabrinis laukas simbolizuoja vandenį.

 Istorija 

Viešvilės herbo etaloną sukūrė dailininkas Rolandas Rimkūnas. Jį Lietuvos heraldikos komisija aprobavo 2011 m. kovo 17 d.Lietuvos heraldikos komisijos posėdžio protokolas Nr. 6K-4 (420). 2011 m. kovo 29 d. herbą dekretu Nr. 1K-646 patvirtino prezidentė Dalia Grybauskaitė.

 Šaltiniai 

Herb
Kategorija:2011 m. patvirtinti Lietuvos gyvenviečių herbai
Kategorija:Jurbarko rajono savivaldybės gyvenviečių herbai
Kategorija:Lietuvos miestelių herbai